Lidelser som angst og depression og angst er steget voldsomt under coronaen. Især de 15-18-årige har brug for professionel hjælp til at tackle hverdagen.

Når skolen er lukket, kontakten til kammeraterne begrænset og hverdagen langt fra ligner sig selv, så mærker især børn og unge det på egen krop. Coronatiden har været så hård for børn op til 18 år, at flere har haft behov for at få hjælp i psykiatrien. Det viser en ny opgørelse fra Indenrigs- og Boligministeriets Benchmarkingenhed. Især i Nordjylland har et stigende antal unge været i kontakt med et psykiatrisk sygehus – i første halvår af 2021 fik 27 procent flere hjælp i forhold til samme periode året før. Det er mere end gennemsnitligt for resten af landet. Det er typisk lidelser som depression, angst, OCD, spiseforstyrrelse, autisme og belastningstilstand, der får de unge til at søge om hjælp. Stigningen er særligt høj hos de 15-18-årige – og for unge med depression og ADHD. Langt flere søger hjælp i Nordjylland I begyndelsen af coronapandemien i første halvår af 2020 mødte færre børn og unge under 18 år op i psykiatrien for at få hjælp - i forhold til det antal henvendelser, man normalt oplever her. Til gengæld ringede flere ind via telefon og videopkald for at få hjælp – formentlig fordi samfundet var lukket delvist ned, og den personlige kontakt skulle begrænses. Året efter var tallene for de fysiske fremmøder så oppe igen – de var tilmed steget. Sammenligner man 1. halvår 2018 – altså tiden inden coronaen – med 1. halvår 2021, har 21 procent flere nordjyske børn og unge været i kontakt med psykiatrien. Det gælder især dem, der henvender sig for første gang. Til sammenligning er antallet af henvendelser steget med syv procent i Region Syddanmark.